Բոստոն Քորբեթ

**Բոստոն Քորբեթ** (, ծնված որպես **Թոմաս Պատրիկ Քորբեթ**, , ), ԱՄՆ բանակի սերժանտ, առավել հայտնի որպես Ջոն Ուիլքս Բութի մարդասպան։ Կորբեթը անհետ կորել է 1888 թվականին։

## Երիտասարդություն
Թոմաս Պատրիկ Քորբեթը ծնվել է 1832 թվականին Լոնդոնում, Միացյալ Թագավորություն։ Երբ Թոմասը եղել է յոթ տարեկան, նրա ընտանիքը գաղթել է Միացյալ Նահանգներ և բնակություն է հաստատել Թրոյում։ Քորբեթը հետագայում Թրոյում գլխարկագործ է դարձել։ Ավելի ուշ ենթադրվել է, որ գլխարկագործ աշխատելիս հաճախակի ենթարկվել է, սնդիկի գոլորշիների ազդեցության, ինչը հանգեցրել է նրա մտավոր մթագնումին։ Այս տեսակի հոգեկան հիվանդությունը նկարագրելու համար գոյություն ունի բժշկական տերմին, որը կոչվում է «խելագար գլխարկագործի հիվանդություն»։ Կորբեթի կինը մահացել է մեռելածին դստեր ծննդաբերության ժամանակ, որից հետո Կորբեթը տեղափոխվել է Բոստոն, որտեղ շարունակել է աշխատել որպես գլխարկագործ և միացել է Մեթոդիստական եպիսկոպոսական եկեղեցուն։ Կորբեթը փոխել է իր անունը Բոստոն՝ այն քաղաքի անունով, որտեղ եղել է դավանափո։ Փորձելով ընդօրինակել Հիսուսին, երկար մազեր է աճեցրել և զբաղվել է փողոցներում կրոնի քարոզմամբ։

1858 թվականի հուլիսի 16-ին, մարմնավաճառների գայթակղությունից ազատվելու համար, Կորբեթը մկրատով ամորձատել է ինքն իրեն։ Դրանից հետո ճաշել և գնացել աղոթքի, և միայն դրա ավարտից հետո դիմել է բժշկի։ Կորբեթի խոսքերով՝ ամորձատումը կատարել է Աստվածաշնչի հրահանգներին հետևելով։ Մի քանի շաբաթ թերապիա անցնելուց հետո տեղափոխվել է Նյու Յորք։

## Ռազմական կարիերա
### Ծառայություն Միության բանակում
1861 թվականի ապրիլին՝ Ամերիկյան քաղաքացիական պատերազմի սկզբում, Կորբեթը զինվորագրվել է որպես շարքային Նյու Յորքի 12-րդ աշխարհազորում։ Ծառայել է երեք ամիս։ Ոստիկանությունում լավ հարաբերությունները չի ունեցել, մյուս զինվորները նրան ծաղրել են իր անընդհատ աղոթքների և համառ քարոզների համար, իսկ ղեկավարներին չհնազանդվելու համար բազմիցս պատժվել և ուղարկվեկ է պահակատուն։ Հայտնի է մի դեպք, երբ անջատվել է կազմավորումից և սկսել է բացահայտորեն առարկել գնդապետ և ապագա գեներալ Դանիել Բաթերֆիլդին, որը քննադատում էր գնդի գործողությունները։

1863 թվականի սեպտեմբերին վերադարձել է ծառայության, այս անգամ՝ Նյու Յորքի 16-րդ հեծելազորային գունդ։ 1864 թվականի հունիսի 24-ին Կորբեթը Քալփերում գերի է ընկել է Ջոն Մոսբիի գլխավորած Կոնֆեդերատիվ բանակի զինվորների կողմից։ «*Harper's Weekly»* ամսագրի կողմից հրապարակված հոդվածում նրան նկարագրել են որպես հերոս, որը միայնակ չի հանձնվել հարավցիներին և շարունակել է պայքարել մինչև վերջ։ Զինվորի քաջությունից տպավորված Մոսբին հրամայել է իր ենթականերին խնայել նրա կյանքը։ Գերեվարումից հետո Կորբեթը հինգ ամիս անց է կացրել Անդերսոնվիլի ռազմագերիների ճամբարում, նախքան գերիների փոխանակումը։ Վերադառնալուց հետո Կորբեթը ստացել է սերժանտի կոչում։ Ավելի ուշ ցուցմունք է տվեց ճամբարի հրամանատար Հենրի Վիրցի դատավարության ժամանակ։ Իր ցուցմունքում Կորբեթը նկարագրել է Անդերսոնվիլում կալանքի դաժան պայմանները։

### Ջոն Բութի սպանություն
աջից|մինի|298x298փքս|Միության բանակի սերժանտ Բոստոն Կորբեթ
1865 թվականի ապրիլի 24-ին Կորբեթը Նյու Յորքի 16-րդ հեծելազորային գնդով մեկնել է Աբրահամ Լինքոլնի մարդասպան Ջոն Ուիլքս Բութին գերի վերցնելու։ Երկու օր անց Բութը և նրա հանցակից Դեյվիդ Գերոլդը հայտնաբերվել են Վիրջինիայի մի ամբարում։ Նրանց դուրս մղելու համար ամբարը հրդեհել են։ Բութը մնացել է ներսում, իսկ Կորբեթը կրակել է նրա վրա «Colt’s Manufacturing Company» ընկերության ատրճանակով։ 1878 թվականի հարցազրույցում սերժանտն ասել է, որ Բութի ձեռքում տեսել է կարաբին։

Բութի ողնուղեղը վնասվել է, և հանցագործը մահացել է երկու ժամ անց։ Կորբեթը չի ենթարկվել ԱՄՆ ռազմական նախարար Էդվին Ստենտոնի՝ Բութին կենդանի բռնելու հրամանին։ Սերժանտը անմիջապես ձերբակալվել է, բայց Ստենտոնը հետագայում արդարացրել է նրան բոլոր մեղադրանքներից՝ նշելով. «Ապստամբը մահացած է, հայրենասերը՝ կենդանի»։ Կորբեթը հանցագործին բռնելու համար ստացել է 1653.84 դոլար պարգև։ Անհայտ անձ կողմից Կորբեթին առաջարկ է եկել 100 դոլարի դիմաց Բութին սպանած զենքը գնելու համար, սակայն սերժանտը հրաժարվել է՝ ասելով, որ այն պետության սեփականություն է

Պաշտոնական հայտարարության մեջ Կորբեթը նշել է, որ կրակել է Բութի վրա, քանի որ կարծում էր, որ Լինքոլնի մարդասպանը պատրաստվում էր զենք օգտագործել։ Նրա ցուցմունքը հակասում էր ձերբակալությանը ներկա մյուս անձանց ցուցմունքներին։ Ավելի ուշ, երբ Կորբեթին հարցրել են, թե ինչու է սպանել Բութին, նա պատասխանել է, որ իրեն «առաջնորդում էր կանխատեսումը»։

Բութի սպանությունը, ինչպես Լինքոլնի հետ կապված շատ այլ դրվագներ, դարձել է ենթադրությունների առարկա, որը հայտնի է որպես «Լինքոլն-Քենեդի համընկնումներ»։ Այս տեսության կողմնակիցները նշել են Կորբեթի և Ջեկ Ռուբիի միջև նմանությունը, որը սպանել է Լի Հարվի Օսվալդին, որն, ըստ պաշտոնական վարկածի, սպանել է ԱՄՆ 35-րդ նախագահ Ջոն Քենեդիին։

## Վերջին տարիներ
1865 թվականի օգոստոսին բանակից զորացրվելուց հետո Կորբեթը վերադարձել է գլխարկագործի աշխատանքին՝ սկզբում Բոստոնում, ապա Կոնեկտիկուտում, իսկ 1870 թվականին՝ Նյու Ջերսիում։ 1878 թվականին տեղափոխվել է Կոնկորդիա, Կանզաս։ Այստեղ գնացել է *«Pittsburgh Leader*» թերթի գրասենյակ, որտեղ խմբագիրներից մեկին պատմել է իր կյանքի պատմությունը։ Նրա խոսքերով՝ ապրել է ծայրահեղ աղքատության մեջ (նա նույնիսկ բավարար գումար չուներ Կոնկորդիա մեկնելու ուղեվարձի համար, և գրեթե ամբողջ ճանապարհը ոտքով էր անցել)։ Կորբեթի լուսանկարը, որը նկարել է Մեթյու Բրեյդին, լայնորեն տարածվել է տպագիր տարբերակով, սակայն նա ինքը որևէ նյութական օգուտ չի ստացել դրանից։ Կորբեթը նաև ասել է, որ փոխել է իր բնակության վայրը, քանի որ անընդհատ սպառնալից նամակներ էր ստանում Հարավի կողմնակիցներից։

Նրա վարքագիծը բազմիցս նշվել է որպես տարօրինակ, օրինակ՝ 1875 թվականին նա մի քանի մարդու սպառնացել է ատրճանակով։ 1887 թվականին նա լսել է, թե ինչպես է ինչ-որ մեկը ծաղրում իրեն, որից հետո սկսեց սպառնալ ծիծաղող տղամարդուն ատրճանակով։ Այլ վետերաններ կարեկցում էին Կորբեթին և նրան աշխատանքի էին տեղավորում որպես Կանզասի Ներկայացուցիչների պալատի դռնապան։ Սակայն, այն բանից հետո, երբ նա 1887 թվականի փետրվարի 15-ին ատրճանակով սպառնացել է Ներկայացուցիչների պալատի խոսնակին, լրագրողներին և աշխատակիցներին, նրան ուղարկել են հոգեբուժարան։ Այստեղ, չնայած նա երբեմն ցուցաբերում էր ագրեսիայի չհիմնավորված պոռթկումներ, ընդհանուր առմամբ նա իրեն դրսևորում էր որպես հանգիստ հիվանդ։ Իր օրինակելի վարքի համար նա ազատվել է խիստ վերահսկողությունից։ 1888 թվականի մայիսի 26-ին Կորբեթը օգտվել է դրանից և փախել է հոգեբուժարանից՝ ձիավարելով դարպասի մոտ աշխատակիցներից մեկի որդու թողած պոնին։ Կորբեթը երկու օր անց է կացրել իր ընկերոջ՝ նույնպես Անդերսոնվիլի նախկին կալանավոր Ռիչարդ Թետչերի հետ։ Կորբեթը նրան ասել է, որ մեկնում է Մեքսիկա։

Նրա հետագա ճակատագրի մասին ոչինչ հայտնի չէ, չնայած թերթերը անընդհատ հրապարակում էին տարբեր մարդկանց գրառումներ, ովքեր ենթադրաբար տեսել էին Կորբեթին։ Կարծիք կա, որ նա ապրել է Հինքլիի մոտակայքում գտնվող անտառում իր կառուցած խրճիթում և մահացել է Հինքլիի մեծ հրդեհի ժամանակ 1894 թվականի սեպտեմբերի 1-ին։ Սա հաստատող օբյեկտիվ ապացույցներ չկան, սակայն Կորբեթը նշված է հրդեհի ժամանակ զոհվածների և անհետ կորածների շարքում։

## Գրականություն
* 

## Ծանոթագրություններ


Կատեգորիա:Ամերիկացի հանցագործներ
Կատեգորիա:Ամերիկացի մարդասպաններ
Կատեգորիա:Անհետ կորած անձինք
Կատեգորիա:Զինվորականներ